洞霄山隠齋
作者：聞九成
朝代：宋

paragraphs: 餘杭之西天柱峰，下有石洞蟠蒼龍。
齋居無塵山四合，仙人宴坐空翠中。
夜捫北斗罡氣接，晨吸東日精光通。
醉凌高風駕白鶴，笑視黄庭驅玉童。
人間自有赤松子，方外或友洪崖公。
丹泉吹陰曉霧碧，野果變色秋山紅。
獻酬且盡琉璃鍾，談笑便是蓬萊宮。
肯如金粟衰病翁，散花丈室談虛空。